Document ID: 32002D1001

Απόφαση του Συμβουλίου
της 19ης Δεκεμβρίου 2002
σχετικά με το εμπόριο ορισμένων προϊόντων σιδήρου και χάλυβα μεταξύ της Ευρωπαϊκής Κοινότητας και της Ουκρανίας
(2002/1001/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Το άρθρο 22 παράγραφος 1 της συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου(1), ορίζει ότι το εμπόριο ορισμένων προϊόντων σιδήρου και χάλυβα διέπεται από ειδική συμφωνία.
(2) Η προηγούμενη διμερής συμφωνία μεταξύ της ΕΚΑΧ και της κυβέρνησης της Ουκρανίας σχετικά με το εμπόριο ορισμένων προϊόντων σιδήρου και χάλυβα έληξε στις 31 Δεκεμβρίου 2001.
(3) Τα συμβαλλόμενα μέρη συμφώνησαν να συνάψουν νέα συμφωνία και δεν έχουν ακόμη ολοκληρώσει τις σχετικές διαπραγματεύσεις.
(4) Η Ευρωπαϊκή Κοινότητα (ΕΚ) έχει αναλάβει τις διεθνείς υποχρεώσεις της ΕΚΑΧ μετά την εκπνοή της συνθήκης ΕΚΑΧ και τα μέτρα που εφαρμόζονται στο εμπόριο προϊόντων σιδήρου και χάλυβα με τις τρίτες χώρες εμπίπτουν πλέον στο πεδίο αρμοδιότητας της εμπορικής πολιτικής της ΕΚ.
(5) Τα ποσοτικά όρια για το έτος 2002 καθορίσθηκαν με την απόφαση 2001/933/ΕΚΑΧ, των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου της 19ης Δεκεμβρίου 2001(2).
(6) Μέχρις ότου υπογραφεί και τεθεί σε ισχύ η νέα συμφωνία, πρέπει να καθορισθούν ποσοτικά όρια για το 2003.
(7) Το ουκρανικό κοινοβούλιο ψήφισε νόμο για την επιβολή φόρου 30 ευρώ/τόνο στις εξαγωγές σιδηρούχων θραυσμάτων από 1ης Ιανουαρίου 2003. Ο προταθείς αυτός φόρος θα αποτελέσει εμπόδιο στο ελεύθερο εμπόριο σιδηρούχων θραυσμάτων και θα περιορίσει σοβαρά, αν δεν μπλοκάρει, τις εξαγωγές των θραυσμάτων αυτών, με αποτέλεσμα να πλήξει τον κοινοτικό κλάδο σιδήρου και χάλυβα και να επηρεάσει αρνητικά την κοινοτική αγορά σιδηρούχων θραυσμάτων. Επομένως, είναι σκόπιμο να μειωθούν τα ποσοτικά όρια για το 2003 κατά 30 % σε σχέση με τα ποσοτικά όρια που είχαν καθορισθεί για το 2002, μέχρι να εξευρεθεί ικανοποιητική λύση για το πρόβλημα αυτό και να ολοκληρωθούν οι διαπραγματεύσεις για τη νέα συμφωνία,
ΑΠΟΦΑΣΙΖΕΙ:
Άρθρο 1
Κατά την περίοδο που αναφέρεται στο παράρτημα 1, οι εισαγωγές στην Ευρωπαϊκή Κοινότητα προϊόντων σιδήρου και χάλυβα που αναφέρονται στο παράρτημα 2, καταγωγής Ουκρανίας, υπόκεινται σε άδεια. Οι άδειες χορηγούνται αποκλειστικά εντός των ορίων που ορίζονται στο άρθρο 2.
Άρθρο 2
Εγκρίνονται οι εισαγωγές, για κάθε ομάδα προϊόντων και για το σύνολο της Κοινότητας, εντός των ποσοτικών ορίων που αναφέρονται στο παράρτημα 1.
Η διάρκεια ισχύος των αδειών εισαγωγής καθορίζεται σε τέσσερις μήνες. Οι μη χρησιμοποιηθείσες ή εν μέρει χρησιμοποιηθείσες άδειες εισαγωγής μπορούν να ανανεώνονται για δύο μήνες.
Άρθρο 3
Τα κράτη μέλη εκδίδουν τις άδειες σύμφωνα με τους κανόνες που έχουν συμφωνηθεί στο πλαίσιο της επιτροπής σύνδεσης χάλυβα και ενημερώνουν πάραυτα την Επιτροπή. Η Επιτροπή ενημερώνει τακτικά τα κράτη μέλη για τον βαθμό χρησιμοποίησης των ποσοτήτων.
Τα κράτη μέλη και η Επιτροπή συνεννοούνται για να διασφαλίζουν ότι δεν σημειώνεται υπέρβαση των ποσοτήτων αυτών.
Άρθρο 4
Οι διατάξεις της συμφωνίας σχετικά με το εμπόριο ορισμένων προϊόντων σιδήρου και χάλυβα καθώς και τα τυχόν μέτρα για την εφαρμογή τους, αντικαθιστούν τις διατάξεις της παρούσας απόφασης από την ημερομηνία ενάρξεως ισχύος της συμφωνίας.
Άρθρο 5
Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 19 Δεκεμβρίου 2002.

Labels: 18
3
15
1